Σύμφωνα με έγγραφο που δημοσιεύτηκε στη Διαύγεια η κυβέρνηση δεσμεύει 11 εκατ. ευρώ για υπηρεσίες επικοινωνίας και ενημέρωσης σχετικά με την πανδημία του COVID – 19. Συγκεκριμένα στο έγγραφο αναφέρεται:

«Εγκρίνουμε τη δέσμευση πίστωσης ύψους έντεκα εκατομμυρίων ευρώ (11.000.000,00€) για την πληρωμή ισόποσης δαπάνης σε βάρος της πίστωσης του προϋπολογισμού εξόδων της Προεδρίας της Κυβέρνησης, Ειδικός Φορέας 1023- 611-0000000, λογαριασμός 2420906001, οικ. έτους 2020, για υπηρεσίες επικοινωνίας και ενημέρωσης των πολιτών που απαιτούνται για την υλοποίηση εκστρατείας στο πλαίσιο της προστασίας της δημόσιας υγείας και των μέτρων για την αποτροπή της διασποράς του κορωνοϊού COVID- 19».

Όπως σημειώνει το Documento, η υπόθεση θυμίζει τις διαφημιστικές δαπάνες του ΚΕΕΛΠΝΟ, που επίσης είχε το δικαίωμα να έχει δωρεάν προβολή στα ΜΜΕ για τις εκστρατείες του, ωστόσο πλήρωνε αδρά κανάλια αλλά και διάφορες ιστοσελίδες μηδαμινής επισκεψιμότητας με μεγάλα ποσά.

Το ερώτημα λοιπόν είναι πού πάνε αυτά τα λεφτά, όταν καταβληθούν. Ο τομεάρχης Ψηφιακής Πολιτικής του ΣΥΡΙΖΑ, Μάριος Κάτσης, σχολίασε στο twitter:

11 εκ € από την Προεδρεία της κυβέρνησης για επικοινωνιακή καμπάνια σε σχέση με τον #κορονοιο! Υπόψιν τα ΜΜΕ είναι υποχρεωμένα να παίζουν ΔΩΡΕΑΝ μηνύματα του #ΕΟΔΥ για προστασία της δημόσιας Υγείας. Αντί να τα δώσουν στο #ΕΣΥ, προσέχουν την εικόνα τους.

Που θα πάνε τα λεφτά; pic.twitter.com/M41xB48cmw — Μάριος Κάτσης/Marios Katsis (@marios_katsis) March 26, 2020

Ενώ σε δήλωσή του ο εκπρόσωπος του κόμματος Αλέξης Χαρίτσης χαρακτηρίζει «τη σημερινή είδηση αποκαλυπτική, προκλητική και σοκαριστική» και προσθέτει: «Αποκαλυπτική για την υποκρισία του πολυδιαφημισμένου «επιτελικού» κράτους της Νέας Δημοκρατίας που σκορπάει λεφτά των φορολογουμένων από το παράθυρο. Προκλητική γιατί μια καμπάνια για ένα τόσο σημαντικό ζητήματα δημοσίου συμφέροντος δικαιούται -εκ του νόμου- δωρεάν προβολή από τα μέσα μαζικής ενημέρωσης.

Σοκαριστική γιατί έρχεται τη στιγμή που πληθαίνουν οι φωνές των ανθρώπων που βρίσκονται στην πρώτη γραμμή της μάχης, γιατρών και νοσηλευτών, που ζητούν από την κυβέρνηση το αυτονόητο: την αποφασιστική ενίσχυση του δημοσίου συστήματος υγείας».

Καταλήγοντας απευθύνεται προς την κυβέρνηση λέγοντας ότι «η κυβέρνηση οφείλει να εξηγήσει τις επιλογές της και να δώσει αναλυτικά τα επιμέρους στοιχεία της πολυέξοδης καμπάνιας. Και ας απαντήσει στο απλό ερώτημα: πόσες μάσκες αγοράζουμε με έντεκα εκατομμύρια ευρώ;».